《客杭思李常伯满粹翁及衡父子权因寄此》
宋代·王令

始予既迂疏，城郭非所乐。
闻吴富山水，思往颇计校。
脱身东南来，见实与闻效。
吴之山棱棱，吴水清不挠。
岂无适之径，以可泳以棹。
而独何为然，反门自闲罩。
念我西北州，数子吴莫较。
正心醇无醨，粹行莹不疱。
递言张圣贤。赓口唱弟孝。
大非友宜当，实可师而效。
我愚不敢望，时以管觇豹。
进如暗赴明，退必丑厌貌。
自耻以别白，疾匝天地趠。
坐思朝成痴，梦遇夜不觉。
山水虽素喜，实不如诲教。
鸣呼何时归，作诗以自闹。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。